Document ID: 32006D0052

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Ιανουαρίου 2006
που τροποποιεί την απόφαση 2005/731/ΕΚ για τον καθορισμό πρόσθετων απαιτήσεων για την επιτήρηση της γρίπης των ορνίθων στα άγρια πτηνά
[κοινοποιηθείσα υπό τον αριθμό Ε(2006) 135]
(Κείμενο που παρουσιάζει ενδιαφέρον για τον ΕΟΧ)
(2006/52/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Η οδηγία 92/40/ΕΟΚ του Συμβουλίου, της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίπης των ορνίθων (2), θέσπισε κοινοτικά μέτρα για τον έλεγχο της γρίπης των πτηνών, προκειμένου να εξασφαλιστεί η προστασία της υγείας των ζώων και να προαχθεί η ανάπτυξη του τομέα των πουλερικών.
(2)
Μετά την εμφάνιση πολύ σοβαρής επιδημίας της γρίπης των πτηνών, που προκλήθηκε από ένα υψηλής παθογονικότητας στέλεχος του ιού H5N1 το Δεκέμβριο του 2003 στη νοτιοανατολική Ασία, η Επιτροπή έλαβε σειρά προστατευτικών μέτρων σχετικά με τη γρίπη των πτηνών.
(3)
Επιπλέον, από το 2002 εφαρμόζονται στα κράτη μέλη προγράμματα επιτήρησης της γρίπης των πτηνών στα πουλερικά και τα άγρια πτηνά.
(4)
Πιο πρόσφατα, η Επιτροπή εξέδωσε την απόφαση 2005/732/ΕΚ (3) για την έγκριση των προγραμμάτων για την εφαρμογή των ερευνών των κρατών μελών όσον αφορά τη γρίπη των πτηνών σε πουλερικά και άγρια πτηνά.
(5)
Σύμφωνα με την απόφαση 2005/731/ΕΚ της Επιτροπής, της 17ης Οκτωβρίου 2005, για τον καθορισμό πρόσθετων απαιτήσεων για την επιτήρηση της γρίπης των ορνίθων στα άγρια πτηνά (4), η οποία ισχύει έως τις 31 Ιανουαρίου 2006, τα κράτη μέλη περιλαμβάνουν επίσης στα προγράμματά τους την επιτήρηση και τις εργαστηριακές έρευνες όσον αφορά τη μη φυσιολογική θνησιμότητα και τις αξιοσημείωτες εστίες ασθένειας στα άγρια πτηνά.
(6)
Η επιδημιολογική κατάσταση καθιστά αναγκαία την παράταση των μέτρων επιτήρησης που εφαρμόζονται στα κράτη μέλη και, κατά συνέπεια, κρίνεται σκόπιμο να παραταθούν, σε πρώτο στάδιο, οι πρόσθετες απαιτήσεις έως το τέλος του 2006.
(7)
Ως εκ τούτου, η απόφαση 2005/731/ΕΚ τροποποιείται ανάλογα.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 4 της απόφασης 2005/731/ΕΚ, η ημερομηνία «31 Ιανουαρίου 2006» αντικαθίσταται από την ημερομηνία «31 Δεκεμβρίου 2006».
Άρθρο 2
Τα κράτη μέλη τροποποιούν τη νομοθεσία τους έτσι ώστε αυτή να συμμορφώνεται με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Πληροφορούν αμέσως την Επιτροπή σχετικά.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 30 Ιανουαρίου 2006.

Labels: 12
0
20
6